google/wiki40b huggingface dataset:
Murtvang

Murtvang er brukt som en reguleringsbestemmelse i byer for å redusere brannfaren. Bestemmelsen innebærer at alle hus innenfor et gitt område, som regel en bygrense, skal bygges som murhus. I Norge har murtvang vært betegnelsen på generell påbud i eldre bygningslovgivning, som innebar oppføring av bygninger av mur eller annet brannsikkert materiale. Denne reguleringsbestemmelsen har vært særlig aktuell i Norge fordi det mest naturlige er å benytte tre som byggemateriale.

Murtvangen i Christiania (Oslo)

Christiania var den første byen i Norge som fikk murtvang. Murtvang ble innført i forbindelse med nyanleggingen av Christiania i 1624 etter den siste av middelalderbyen Oslos mange bybranner. Christiania var i ca. 200 år den eneste byen i Norge med murtvang. Det ble gitt dispensasjon for utmurt bindingsverk, fordi rene murhus var så kostbare at bare de mest velstående borgerne hadde råd til å bygge dem. Mange oppførte likevel ulovlige trehus i tradisjonelt lafteverk uten at myndighetene grep inn, og fra 1657 ble det tillatt å bygge rene trehus i de nye kvartalene på utfylt grunn i Bjørvika. Etter en bybrann i 1708 ble kravet om murtvang innskjerpet og håndhevet, men det ble fortsatt tillatt å bygge i utmurt bindingsverk. Da alle byens eiendommer ble branntaksert i 1766, var ca. 50% av husene av bindingsverk, 30% av lafteverk, og bare 20% av massivt murverk, i datiden kalt «Grundmuur».  
Innføring av murtvang innenfor bygrensene førte til rask fremvekst av forsteder utenfor bygrensene. Etter hvert som byens forsteder ble innlemmet i byen gjennom byutvidelsene 1794, 1839, 1859 og 1878, ble også murtvangen gjeldende for større område. Murtvangen var frem til byutvidelsen av 1878 definert av bygrensene.

Murtvangen i andre norske byer

I Kristiansand ble det innført murtvang etter at Kvadraturen ble rammet av den fjerde, ødeleggende bybrannen i 1892. Påbudet førte blant annet til at Kristiansand stasjon er den eneste stasjonsbygningen langs den opprinnelige Setesdalsbanen som er oppført i mur og at den sørlige delen av sentrum etter hvert ble kalt «murbyen». 
Etter den omfattende bybrannen i Ålesund i 1904 ble det innført generell murtvang i alle norske byer.
Etter den store bybrannen i Skien i 1886 ble det innført murtvang i byen.

Lovverk

Stortinget vedtok 19. mai 1904 en lov som omtales som kalles "murtvangloven". Den bygde på bygningsloven av 27/7-1896, og gav klare regler for hvordan bygninger i sentrale bystrøk skulle være.
Garnatálg

Garnatálg er en tradisjonell færøysk matrett. Til garnatálg benyttes tarmfett fra får, eltet sammen til en klump. Fettet blir lufttørket i såkalte hjallur (en type uthus med vindtrekk) og gjæret. Garnatálg serveres skivet og smeltet, gjerne som tilbehør til ræstur fiskur, tørrfisk.
Elihu Thomson

Liv og virke

Elihu Thomson ble født i England, men hans familie flyttet til Philadelphia i USA i 1858. Thomson tok høyskoleeksamen der i 1870.
Thomson var i 1870-1880-årene professor i kjemi og mekanikk ved Central High School i Philadelphia, men gikk senere helt over til den elektrotekniske industrien. Han dannet sammen med Edwin J. Houston firmaet Thomson-Houston  Co, som senere gikk inn i det store verdensomspennende firma, General Electric. Han gjorde et stort antall betydelige oppfinnelser, og blant disse en generator (sammen med Houston), en helt spesiell type som fikk stor anvendelse, til elektrisk sveising, strømmålere, lynavledere for elektriske anlegg m.m. 
Thomson ble doctor of science ved Harvard University 1909, var president ved den internasjonale elektrikkerkongressen i St. Louis i1904 og medlem av den internasjonale elektriske komittén 1908-11. Av utmerkelser dom han fikk, kan nevnes  Grand Prix i Paris 1889 og 1900, Grand Prize i Saint Louis, 1904, American Institute of Electrical Engineers første Edisonmedalje i 1909, Hughes-medaljen I1916 og Kelvin-medaljen i 1924.
Vance Viking

Design og utvikling

Claire K.Vance grunnla Vance Aircraft Corporation medlemme på å bygge Flying Wing. Flyet ble konstruert etter en serie håndlagde modeller med tanke på et høyhastighets fraktfly med plass til frakten i den tykke vingen. Dets korte historie som racerfly ble avbrutt i 1932 da konstruktøren, Clare Vance omkom  da han fløy inn i et tåke-dekket fjell på Rocky Ridge.
"Flying Wing var en vanlig langtrekkende fly i perioden med unntak av de to store bommer bak cockpit som bar den dobbelte halen med sine to ror, snarere enn et konvensjonelt skrog. Opprinnelig ble flyet konstruert for to piloter, men det ble konvertert til enmannsbetjening. Det hadde en stjernemotor, konvensjonelt understell (et halehjul for hver bom). Fjorten drivstofftanker som totalt rommet 5 000 liter var samnenkoblet inne i den utkragede midten av vingen. Flyet var av blandet konstruksjon, med et aluminium-dekket sveiset skrog av stålrør. Vingen hadde spanter av tre, kledd med kryssfiner.

Operativ historie

I 1932 måtte Viking trekke seg fra konkurransen om Bendixtroféet etter problemer med brennstofftilførselen. I 1933 ble det påmeldt, men konkurrerte ikke om Bendixtroféet.
I 1934 kjøpte løytnant Murray B. Dilley flyet og produksjonsrettigheter fra Claire Vance's dødsbo for 10 000 dollars i den hensikt å konkurrere med flyet i 1934 England-Australia MacRobertson Air Race. Dilley betalte bare 2&;500 dollars av beløpet. Flyet ble forlatt i ørkenen, i nærheten av Palm Springs, California. I 1936 ble Flying Wing kjøpt på auksjon for 2 500 dollar av Mason Aircraft Corporation. Eieren av Mason, Clyde Pangborn planla å bruke fly til en tur fra Dallas,Texas til Moskva. Senere ble flyet ført tilbake til tandem konfigurasjon, radio kompass ble installert, det ble malt om i rødt og hvitt og døpt «Texas Sky Ranger». Roland W. Richards sponset flyet som en del av en reklamekampanje for Texas Centennial Exposition for å fly til New York, Paris, besøke London, Amsterdam, Madrid, Brussel, og deretter tilbake på en non-stop- Paris til Dallas med Pangborn og Mony Mason som piloter. Mason trakk seg ut ved å ikke møte, men flygingen var planlagt og fortsatte uavhengig av Pangborn, men med avis sponsing.
Du spørger mitt barn

«Du spørger mitt barn» er et skillingstrykk som er skrevet av A. M. Gluckstad. Melodien til visa er av H.C. Lumbye (1810–1874), en dansk komponist og Tivolihavens første kapellmester. Han er mest kjent for blant annet «Champagnegaloppen».

Teksten

1.Du spørger, mitt barn, hva jeg vil med den visne fiol,

hvis blade er tørre som bøkene i min reol.

Med friske og grønne fioler og roser av smukkeste sort

du vil meg belønne i fall jeg vil kaste dem bort.
2.Se den ting begriper du ikke før du bliver stor,

og meget min lille du enn skal erfare på jord.

Din moder jo rakte med kjærlige hender meg rødmende den

den dag hun frem sagde: Min kjæreste venn.
3.Og når så en gang jeg skal samles med henne igjen

da kommer vel fremmede folk på mitt kammer her hen,

de kaster til side fiolen, billetter og lokken og kram

thi ingen kan vite hva verdt det har eiet for ham.
4.Thi minnene ser du, min venn, er vår dyreste skatt,

de følge som drømme oss selv i den mørkeste natt.

Så lek kun i graven hos meg du den blomst med det visnede løv

i dødningehaven er jeg som fiolen blott støv.
Åndsverk

Et åndsverk er et litterært, vitenskapelig eller kunstnerisk menneskeskapt verk. Etter norsk lov omfatter dette verk av enhver art og uttrykksmåte, såfremt det er preget av et visst minimum av skapende innsats fra opphavsmannens side (verkshøyde). Den som skaper et åndsverk har opphavsrett til verket, og denne oppstår automatisk idet verket blir skapt, uavhengig av formaliteter. Åndsverkloven § 2 inneholder en liste over de mest praktiske formene for åndsverk, men denne listen er ikke uttømmende.
Kari Bjørke

Bakgrunn

Kari Bjørke er født på Voss i 1961, hun er barnebarn av Sp-politiker Karen Grønn-Hagen, niese av Sp-politiker Per N. Hagen og søster til bondelagsleder Nils T. Bjørke og forlegger Arnstein Bjørke.

Utdanning og yrkesliv

Hun gikk ut fra Voss Gymnas i 1980 og fullførte jusstudiene ved Universitetet i Bergen i 1987. Hun var deretter saksbehandler i Kommunal- og arbeidsdepartementet. I 1993 ble hun den første daglige leder i den nystartede Landssamanslutninga av nynorskkommunar, før hun etter fire år begynte i Nærings- og handelsdepartementet. Hun har også jobbet to år som nasjonal ekspert i Europakommisjonen i Brussel fra 2008.

Målsak

Bjørke har hatt en rekke styre- og lederverv. Hun var sekretær i Ivar Aasen-stiftelsen 1993-1997, etter at stiftelsen skiftet navn til Nynorsk kultursentrum var hun styremedlem fra 1998 til 2006; de fire siste årene var hun styreleder. Hun var styremedlem i Litteraturselskapet Det Norske Samlaget fra 2006 til 2008, og styreleder fra 2010 til 2012. Hun var styreleder i det nynorske nettleksikonet Allkunne.no fra 2011 til 2012. Fra 2012 er hun styreleder i stiftelsen Det norske samlaget.  Bjørke ble tildelt Juristmållagets målpris i 2013.

Hjelpearbeid

Kari Bjørke er styreleder i den veldedige stiftelsen Grønn-Hagen Bjørke Malawi Foundation opprettet hennes onkel Ola Grønn-Hagen og hennes bror Arnstein. Stiftelsen driver hjelpearbeid i det afrikanske landet Malawi, og er blant annet støttet av Kavlifondet  og Norad.
Dignitas

Dignitas er en sveitsisk dødshjelporganisasjon i byen Zürich i Sveits. Organisasjonen ble stiftet i 1998 og hjelper mennesker med uhelbredelige fysiske og mentale lidelser å dø med hjelp av sykepleiere og lege. Siden starten for 16 år siden har Dignitas hjulpet over 1 000 personer å aktivt ta sine liv.
Radio R-35

Radio R-35 er en tidligere lokalradio i midtre del av Buskerud. Radio R-35 hadde konsesjon i Modum, Sigdal og Krødsherad. Radio R-35 delte sendingene med Radio Modum og startet med prøvesendinger den 1. oktober 1988. Stasjonen var en allmennradio med musikk alt fra country, lokalmusikk, popmusikk til dansebandmusikk. Inntektskildene til radioen var frivillig lytterlisens, bingo, auksjoner og reklame.
Radio R-35 sendte på frekvensene 106,3 Modum, 104,3 Sigdal, og 107,5 Krødsherad. Foruten disse stedene kunne man også høre stasjonen i kommunene Øvre- og Nedre Eiker, Hole og Ringerike, som lå delvis innenfor konsesjonsområdet. Fra 1988 til 1991 var konsesjonen bare i Modum, og senderen var kun på 20 watt, men fra 1991 ble senderen utvidet til 100 watt, og fikk i tillegg de to senderne i Sigdal og Krødsherad som hver omformer ligger på 20 watt. 
2. desember 2009 ble det kjent at styret hadde valgt å legge ned Radio R-35 etter 21 års drift. Ifølge styret var hovedgrunnen for vedtaket om å legg ned driften at man av Medietilsynet ikke fikk konsesjon som allmennradio i området Modum, Sigdal og Krødsherad de neste syv årene. Den konsesjonen gikk til Radio Modum. Radio R-35 fikk konsesjon som nisjeradio, noe styret mente ga for dårlige økonomiske muligheter.  
Radiokanalen sendte regelmessig programmet «Nå er det din tur» med lokal musikk fra sitt dekningsområde. Programmet ble etablert i 2002, har en egen hjemmeside, og ble videreført på Radio Modum og fra 2011 også på TV Modum. Programledere og programskapere er Herold Rasmussen og Frode Moen.
Hans Karl von Winterfeldt

Liv

Winterfeldt trådte i 1723 inn i sin onkels prøyssiske arméregiment. I 1740 ble han, som Fredrik den stores nærmeste fortrolige, utnevnt til gesandt til St. Petersburg. Her klarte han å forhindre Østerrikes planer om å slutte en militærallianse med Russland.
Ved utbruddet av de schlesiske kriger reiste han tilbake til Preussen og deltok i 1741 i stormen på Glogau (8. mars), slaget ved Mollwitz (10. april) og overfallet på Rothschloß (22. juni) i Schlesien. Kort tid etter ble han befordret til oberst.
Winterfeldt deltok i 1742 under slaget ved Chotusitz og i 1745 i slaget ved Hohenfriedeberg (4. juni), Landeshut og slaget ved Hennersdorf (23. november).
Etter krigen var Winterfeldt med i den engere krets rundt kongen og ble hans generaladjutant. Kongen sendte ham til London for å fremforhandle Westminster-konvensjonen med England. I praksis hadde Winterfeldt rollen som kongens generalstabssjef og var dermed en historisk forløper for denne funksjonen som senere ble innført i den prøyssiske arméen.
I 1756 ble han av kongen tildelt Den sorte ørns orden. Samme år ble han utnevnt til kommandant for festningen Kolberg og guvernør i Kolberg, samt befordret til generalløytnant.
Winterfeldt deltok i slaget i Praha 6. mai 1757, hvor han kommanderte vestre flankes infanteri. Da han slo østerrikerne tilbake i slaget ved Moys ble han alvorlig såret og døde dagen etter av skadene.
Han er begravet på Invalidenfriedhof i Berlin. Winterfeldtplatz i Berlin er oppkalt etter ham.
Hans Daae (1865–1926)

Dunant og Røde Kors

I 1898 var han i Heiden der han ble kjent med Henri Dunant og de to ble gode venner. Dunant var på den tiden gammel, fattig og glemt. Dunant skal ha gjort et sterkt inntrykk på Daae som senere ivret for å tildele Dunant Nobels fredspris. En stor samling brev fra Dunant til Daae ble gitt til Norges røde kors. Dunant brukte bare noe av prispengene og overlot resten til Daae for humanitært arbeid i Norge. En del norske kvinneforeninger støttet Daaes innsats for Dunant, blant annet Fredrikke Marie Qvam i Sanitetsforeningen, mens for eksempel Bjørnstjerne Bjørnson ville gi prisen til Frederic Passy. Det var på den tiden mange som ikke betraktet Røde Kors som en fredsinstitusjon. Sammen med professor Rudolf Müller i Stuttgart hadde Daae hovedæren for tildelingen til Dunant. Daae var tilhenger av Røde Kors blant annet på bakgrunn av erfaringene fra gresk-tyrkiske krig. Daaes engasjement for Dunant medvirket til å redde fra Dunant fra glemsel og fattigdom.
Daae var Norges utsending til konferansen i 1906 for revidering av Genevekonvensjonen av 1864.

Utmerkelser

Han ble utnevnt til Ridder av St. Olavs Orden (1911, for embetsfortjenste) og av Dannebrogordenen. Han var innehaver av de tyrkiske Osmanic- og Medjiordnene.
Helotidae

Utseende

Avlange, flate, som oftest noe metalliske biller. Oversiden er uten tydelige hår, feltvis dekket av grove punktgroper med glatte områder mellom. Hodet er stort, sett ovenfra trekantet, fasettøynene er nokså store og ovale, og sitter ved hodets bakhjørner. Antennene er av varierende lengde, 11-leddete, det innerste leddet er pæreformet, de tre ytterste danner en kølle. Overkjevene (mandiblene) er kraftige og fremoverrettede. Brystskjoldet (pronotum) er litt bredere enn langt, med tydelig sidekant. Det er jevnt rundet tilsmalnet fremover. Bakkanten er noe tilbaketrukket i midten. Brystskjoldet har et mønster av tett punkterte områder med glatte, blanke områder mellom. Dekkvingene er avlange, parallellsidige, med lengdestriper. Hos de fleste artene er de mer eller mindre metalliske med to par avlange, gule flekker, men hos slekten Metahelota er de rødbrune i fremre halvdel og svarte i bakre. Lengde- og tverr-rekker av punktgroper danner et nettmønster på dekkvingene. Beina er ganske korte. Den indre delen av lårene er oftest rødlig, resten av beina mørkt metalliske. Føttene har to lange klør. Undersiden er vanligvis mer eller mindre rødlig.

Levevis

Man antar at både larver og voksne biller hos de fleste artene lever enten under løs bark på døde trær eller ved utflytende, gjærende sevje. Denne sevjen inneholder ulike slags mikroorganismer og det er sannsynligvis disse billene lever av. Noen arter kan fanges i feller med gjærende frukt. Artene i slekten Neohelota finner man ofte på blomster.
Kostas Baniotis

Karriere

Baniotis deltok ved sommer-OL 2008 i Beijing. Til tross for at han hoppet 2,27 i Athen i juni greide han bare 2,10 i kvalifiseringen, og gikk ikke videre til finaleomgangen. 
Ved EM i friidrett innendørs 2009 i Torino satte han først ny personlig rekord i kvalifiseringsrunden med 2,27, og deretter 2,29 i finalen. Han endte på sjetteplass i finalen. Ivan Ukhov vant EM, med 2,32 i finalen. Den 1. juli fikk han sølv i høyde ved Middelhavslekene 2009, bak Kyriakos Ioannou. Han deltok også ved VM i friidrett 2009, men ble her slått ut i kvalifiseringen. 
Han kom på 8.-plass ved EM i friidrett 2010, og 4.-plass ved EM i friidrett innendørs 2011 med ny personlig rekord på 2,32 meter. Ved VM i friidrett 2011 ble han slått ut i kvalifiseringen, med 2,28 meter.
Ved VM i friidrett innendørs 2012 hoppet han 2,31 meter, som holdt til 5.-plass i finalen.
American Football League-sesongen i 1963

Seriespill

De regjerende mestrene Dallas Texans flyttet til Kansas City, Missouri og byttet navn til Kansas City Chiefs. New York Titans fikk nye eiere og skiftet navn til New York Jets mens de forberedte seg på å flytte fra Polo Grounds i Manhattan til Shea Stadium i Queen nær LaGuardia Airport, og lagets farger ble endret fra marineblå og gull til grønn og hvit.
Lystspill

Lystspill er en betegnelse på et teaterstykke beregnet på å more publikum. Begrepet kan også brukes om andre kunstuttrykk enn teater, for eksempel om filmkomedier.
Ordet har blitt benyttet på norsk og dansk i flere århundrer. Blant annet benyttet Ludvig Holberg begrepet i sitt forfatterskap. For eksempel finner man ordet lystspill i Baron Ludvig Holbergs Geographie eller Jordbeskrivelse. D. 1, som ble utgitt i København i 1759. Holberg skriver om Karl VIIIs død på slottet i Amboise i Orléans at han døde etter å ha blitt truffet av en ball «da han bivaanede et Lystspill».
Agaleptus

Utseende

Middelsstore, slanke, blankt svarte trebukker. Antennene er tynne, gjerne kraftig utvidete i spissen, mens de indre leddene er ganske tynne. Pronotum er tønneformet. Dekkvingene er nokså smale, innsnevrede i midten, gjerne mer eller mindre gulflekkede eller gulaktige. Beina er lange og tynne, med klubbeformede lår.

Levevis

Larvene utvikler seg i ved av løvtrær.

Utbredelse

Slekten er utbredt i Afrika.
Tromsø Håndballklubb

Tromsø håndballklubb er en håndballklubb i Tromsø som ble grunnlagt i 1965 av blant andre Martin Bottolfsen. Det ble da dannet et guttelag og et jentelag. I 2016 har klubben barnelag og ungdomslag.
Norsk Ukeblad

Norsk Ukeblad er et norsk ukeblad som ble opprettet av Ernst G. Mortensen i 1933. Norsk Ukeblad regnes blant de tradisjonelle familiebladene med reportasjer, mat-, bolig-, mote- og helsestoff særlig rettet mot voksne kvinner. I tillegg inneholder bladet blant annet noveller og annonser. 
Norsk Ukeblad var Norges største ukeblad fram til 1970-tallet. I 2014 hadde ukebladet et opplag på 74 623. 
Utgiver er i dag Egmont Hjemmet Mortensen AS i Oslo. Redaktør er siden 2010 Kjersti Moen, som overtok etter Maj-Lis Stordal. Ansvarlig redaktør er Kjersti Mo.
U20-VM i friidrett 2018 – 4 × 400 meter stafett kvinner

4 × 400 meter stafett for kvinner under U20-VM i friidrett 2018 ble arrangert på Ratina stadion i Tammerfors 14 og 15. juli 2018.
Acapiata

Utseende

En middelsstor, avlang, gul og svart trebukk. Oversiden er fint, kort hårete. Antennener, hodets sider, dekkvingenes spiss og en flekk ved sømmen er svarte, forøvrig er arten brungul. Antennene er ganske kraftige, vel halvparten så lange som kroppen. Pronotum er tønneformet, dekkvingene litt utvidet bakover. Beina er svarte bortsett fra leggene på forbeina som er brungule.

Utbredelse

Arten er kjent fra Ecuador.
ChessBase

ChessBase er det mest solgte kommersielle databaseprogrammet for lagring av og søking i sjakkpartier.
I tillegg til at man kan søke etter partier og stillinger basert på spillernes navn eller sjakkåpninger, har ChessBase også innebygd analyseverktøyer basert på datasjakkprogrammene Fritz, Shredder og Crafty. For mange spillere utgjør ChessBase og lignende programmer et supplement til, og for enkelte en erstatning for, trykte åpningsbøker og partisamlinger.
Det finnes flere andre sjakkdatabaseprogrammer i handelen, blant annet Chess Assistant og Chess Academy. Det finnes også flere gratis alternativer, blant annet Shane's Chess Information Database.
ChessBase er også navnet på selskapet som markedsfører programmene ChessBase og Fritz.
Tandstad

Tandstad, tidligere Tanstad, er et sted nordøst på Nøtterøy i Færder kommune i Vestfold, like nordøst for Borgheim og øst for Herstad.
På Tandstad er det et gårdstun med blant annet et godt bevart loft, Dyrlandloftet, fra 1700-tallet som har status som freda kulturminne.
Chisel Peak

Chisel Peak er et markant, meisel-formet fjell med en høyde opp mot om lag 1 400 moh. ved sørøstsiden av Perplex Ridge på Pourquoi Pas Island i Marguerite Bay på vestsiden av Antarktishalvøya. Den fikk det beskrivende navnet av UK Antarctic Place-Names Committee i 1979. Chisel er engelsk for meisel.
Norgesmesterskapet i fotball for menn 1914

Norgesmesterskapet i fotball for menn 1914 ble vunnet av Frigg etter finaleseier 4-2 over Lyn, Gjøvik, den 11. oktober. Målscorere for Frigg var Torkel Trædal, som scoret i det 36. og i det 50. minutt, Einar Hansen, som scoret i det 51. minutt, og Sigurd Rasmussen, som scoret i det 55. minutt. For Gjøvik-Lyn scoret Einar Grønnerud i det 10. minutt og Martin Grimsby i det 30 minutt.
10 000 tilskuere overvar kampen som ble spilt på Frogner stadion i Kristiania. Dommer var Daniel Eie, Lyn. Dette var første gang Frigg vant et norgesmesterskap.
Friggs vinnerlag: Arne Wendelborg, Yngvar Kopsland, Thorleif Limseth, Thorbjørn Damgaard, Sigurd Rasmussen, Ragnvald Smedvik, Einar Hansen, David Andersen, Torkel Trædal, Rolf Nestor og Trygve Smith
Lyn Gjøviks lag: Haug, Jørgen Bredesen, Hans Bjørn, Martin Bredesen, Einar Grønnerud, Harald Mohn, Martin Grimsby, Ellef Mohn, Ole Grimsby, Hans Lingjerde og Martin Olsen
Spelaiorrhina rufopyga

Utseende

En middelsstor (ca. 20 millimeter), bred, matt svart gullbasse. Dekkvingene har en brungul sidestripe. Hannens panne er noe forlenget, firkantet uten tenner eller horn. Pronotum er fint og spredt punktert, på sidene rynkete. Dekkvingen har rader av ganske grove punkter. Undersiden er svart.

Utbredelse

Arten er beskrevet fra Kamerun og er også kjent fra Tanzania.
Opalgumptanagar

Utbredelse

Den forekommer i Bolivia, Colombia, Ecuador, Fransk Guyana, Guyana, Peru, Surinam og Venezuela.